text: Disse piger  tjener kassen til Lego
  21 februar 2013 kl. 11.03
  Pigeserien Friends og drabelige krigere tjener kassen til Lego-koncernen i Billund. Legetøjs-giganten kunne i dag fremvise et resultat, som viste sig endnu bedre end ventet ved årsskiftet.
  Den danske legetøjsgigant Lego slår nemlig alle rekorder. Koncernens driftsresultat steg i 2012 med 40 procent til 7,9 milliarder kroner mod 5,7 milliarder kroner i 2011. Også resultatet efter skat er forbedret med over en milliard.
  Og der er gang i de danske klodser og spil rundt omkring på børneværelserne verden over. Legos nettoomsætning steg sidste år med 25 procent til 23,405 milliarder kroner - og det er næsten en tredobling i forhold til 2007.
  
  Bedre end ventet
  2012 blev dermed femte år i træk, hvor koncernen præsterer en årlig vækst i omsætningen på over 15 procent, oplyser Lego i forbindelse med sit årsregnskab.
  - Det er et særdeles tilfredsstillende resultat og bedre, end vi forventede i begyndelsen af året, siger Legos topchef, Jørgen Vig Knudstorp, og fortsætter:
  - Det skyldes først og fremmest, at vi har været i stand til at udvikle og lancere produkter, som børn i hele verden har sat øverst på ønskesedlen i 2012.
  
  Lukker afdeling i Billund
  Resultatet står i skærende kontrast til, at Lego i begyndelse af februar meldte ud, at man lukker en del af sin produktion i Danmark. Fremover vil der ikke længere blive dekoreret legoklodser eller pakket legoæsker i Billund.
  I alt forventes det, at cirka 380 danske stillinger nedlægges i løbet af de næste to og et halvt år. Og fra sommeren 2015 vil alle klodserne blive malet og pakket på Legos fabrikker i Tjekkiet, Ungarn og Mexico.
  
  Tæt på kunderne
  Lego oplyser, at man fortsat vil investere tæt på kunderne for at forberede sig på fremtidig vækst.
  Og det var da også i Tjekkiet, at Lego i september sidste år fortalte om en omfattende udvidelse af sin eksisterende fabrik, mens byggeriet af en ny fabrik i Ungarn blev sat i gang i oktober. Og derfor bliver der nu skåret ned på det danske pakkeri.
  Lego regner med, at antallet af fuldtidsansatte vil stige i 2013. I 2012 blev der 1000 flere Lego-medarbejdere, så man nu har 10.400 ansatte globalt.
  I år forventer Lego, at den globale økonomiske udvikling vil fortsætte med at påvirke legetøjsmarkedet generelt. Salget vil fortsætte med at vokse i 2013 - men med lavere vækstrater end dem, man oplevede i 2012.
  